Vaterpolo reprezentacija Hrvatske slavila je protiv Srbije s 12:11 i prošla u finale Svjetskog prvenstva u Budimpešti. Hrvatska je sedam godina bila bez pobjede nad Srbijom, ali danas je prekinula crni niz! U subotnjem finalu u 20:30 igrat ćemo protiv Mađarske koja je sa 7:5 svladala Grčku u drugom polufinalu.

Bila je to sjajna utakmica Hrvatske protiv branitelja naslova. Srbi su na početku utakmice imali dva gola prednosti (3:1), vodili su i većim dijelom utakmice, ali se naši nisu predavali.

Hrvatska je stalno puhala za vrat protivniku, a onda 4:51 minute prije kraja utakmice golom Vukičevića prvi put povela. Mandić je nakon toga izjednačio na 11:11 da bi Joković s još jednim igračem više zabio za 12:11. Srbi su na kraju imali još 10-ak sekundi za napad, ali nisu uspjeli zabiti sjajnom Marku Bijaču koji je danas skupio devet obrana.

Srbi su u prve tri četvrtine iskoristila sedam od osam igrača više, no u posljednjih osam minuta nije pogodila ni u jednom iz tri pokušaja što dovoljno govori koliko su naši igrači bili koncentrirani kad je bilo najpotrebnije.

Hrvatsku su do pobjede vodili Maro Joković i Sandro Sukno s po tri gola, dok su po dva zabili Luka Lončar, Andro Bušlje i Ante Vukičević. Andrija Prlainović bio je sjajan sa šest golova za Srbiju, dok je kapetan Filip Filipović potpuno zakazao.

Srbi su od 2014. do danas osvojili baš svako natjecanje na kojem je nastupila, no Hrvatska je večeras prekinula taj niz. Osim toga, uzvratili smo im za dva teška poraza u finalima posljednjeg SP-a u Kazanu prije dvije godine i Olimpijskih igara u Riju lani. A sada je vrijeme za novo zlato.

Hrvatska - Srbija 12:11

Četvrta četvrtina:

12:11 - Kraj utakmice, Hrvatska je u finalu!

12:11 - Joković je tri minute prije kraja doveo Hrvatsku u vodstvo.

11:11 - Mandić je izjednačio.

11:10 - Vukičević je zabio za prvo vodstvo Hrvatske!

10:10 - Sjajni Lončar je izjednačio!

9:10 - Opet Prlainović.

Treća četvrtina:

9:9 - Joković je siguran iz peterca i s 9:9 se ide u posljednju četvrtinu.

8:9 - Prlainović je opet zabio iz daljine, nezaustavljiv je.

8:8 - Vukičević je opet izjednačio. Ne predajemo se!

7:8 - Opet taj neugodni Prlainović. Prvi gol kojega smo primili s jednakim brojem igrača.

7:7 - Srbi su poveli, opet su zabili s igračem više, ali je Joković uzvratio. Hrvatska je peti put zaredom iskoristila igrača više.

6:6 - Sukno je opet zabio! Kapetan igra sjajnu utakmicu.

5:6 - Pijetlović je opet doveo Srbiju u vodstvo. Srbi su imali sedam puta igrača više i zabili šest golova.

Druga četvrtina:

5:5 - Bušlje je četiri sekunde prije kraja četvrtine izjednačio.

4:5 - Pjetlović za novo vodstvo Srbije.

4:4 - Hrvatska se ne da, zabio je Sukno!

3:4 - Treći gol Prlainovića, opet s igračem više.

3:3 - Bušlje je izjednačio!

2:3 - Lončar je smanjio nakon odlične akcije Hrvatske.

1:3 - Evo Srbije na dva gola prednosti. Mitrović je zabio s čak tri igrača više.

1:2 - Opet Prlainović s igračem više.

Prva četvrtina:

1:1 - Sukno je sjajno zabio prvi gol za Hrvatsku u posljednjim sekundama četvrtine.

0:1 - Srbija je povela preko Prlainovića s igračem više nakon više od četiri minute bez gola. Hrvatska prije toga nije iskoristila napad s dva igrača više.